
Áramlási citometria elven alapuló új sejtszámlálási módszer validálása Salmonella tenyészeten

A biotechnológia ipar évente több millió tonna mikrobiológiai tenyészetet állít elő, mint pl. a vakcinák előállításához használt baktériumok. Lényeges minőségellenőrzési paraméter az életképes sejtszám értékének ismerete, mivel garantálni kell a termék biztonságát és a hatékonyságát. Az alacsony élő sejtszám csökkenti a termék hozamát a túl magas pedig nem garantálja a biztonságosságát. Jelenleg is használnak lemezen végzett telepszámlálási technikát, de ez a gyártásellenőrzés során viszonylag lassúnak és pontatlannak bizonyul, mivel a meghatározás időtartama alatt a tenyészetben lévő baktériumok pusztulása is bekövetkezhet. A megfelelő minőségbiztosítás szempontjából felmerült az igény gyorsabb és megbízhatóbb sejtszámlálási módszerek kidolgozására.
Kutatómunkám során egy innovatív sejtszámlálási módszer került validálásra, amely az ipari alkalmazás követelményeinek kielégítését célozza. Legfőbb célom annak megállapítása, hogy képes-e az impedancia áramlási citometria elven működő BactoBox mérőműszer kielégíteni a baktériumok számának gyors és pontos mennyiségi meghatározását.
A módszerfejlesztési fázis során különböző hígítópufferek és hígítási szintek hatását vizsgáltam a mérési eredményekre. Megállapítottam, hogy a technológia képes a vezetőképességből következtetni az élő sejtek számára. Statisztikailag bizonyítottam, hogy a BactoBox mérőműszerrel végzett módszer robusztus, precíz, specifikus és lineáris, valamint azonnali információt ad a tenyészet élő sejtszámáról. A tenyésztéses referencia módszerhez viszonyítva pontatlannak ítélhető, mivel a BactoBox által mért eredmények nagyobbak a tenyésztéses módszerrel kapott értékeknél. A hagyományos technikával mért élő sejtszámok csupán a BactoBox által mért adatok 65 %-át tették ki.
Ennek egyik magyarázata lehet, hogy a tenyésztéses módszernél számolni kell azzal, hogy az élő, de nem tenyészthető sejteket nem mutatja ki. Továbbá 1 telep fejlődhet kettő vagy akár több egyedi sejtből is, míg a BactoBox képes egyenként elemezni a sejteket. A vizsgált módszereknek olyan sajátosságaik vannak, amelyek nem feltétlen teszik lehetővé az 1:1 megfeleltetést. Bizonyos megkötések mellett, pl. korrekciós faktor alkalmazásával azonban a mért értékek átkonvertálhatók egymásba.
Abban az esetben pedig, ha egy gyártási technológiát teljes egészében a BactoBox-ra alapozunk (az alapján állítjuk le a fermentációt, formulázunk, stb), nem a lemezszámlálási módszerre, akkor nincs szükség összehasonlításra, így megfeleltetésre.



